Carcaixent imparteix el tercer curs de formació per a cuidadors no professionals de persones dependents
02 de desembre de 2015

Carcaixent

Este dilluns, 30 de novembre, el departament de Benestar Social, a través del Servei Municipal d'Atenció a la Dependència, va iniciar el tercer curs per a cuidadors no professionals de persones en situació de dependència. En total hi han assistit 20 cuidadors, la majoria familiars de persones dependents, que han estat reconeguts com a tals en la resolució per la qual es concedeix la prestació econòmica per a cures en l'entorn familiar, més coneguda com a Llei de Dependència.

L'orde per la qual es regulen els requisits i les condicions d'accés al programa d'atenció a les persones i a les seues famílies estableix, com a un dels requisits dels cuidadors no professionals, acreditar una formació específica en matèria de cura a persones dependents, o bé comprometre's a realitzar-la.  L'objectiu és dotar el cuidador dels instruments necessaris de suport i formació per a millorar l'atenció sociosanitària de les persones en situació de dependència, facilitar un suport emocional a les persones cuidadores a través d'actuacions d'autoatenció, impulsar el reconeixement social de les persones cuidadores i afavorir, si és el cas, una orientació per a una integració futura en el mercat laboral.

El curs està impartit a través del Servei Municipal d’Atenció a la Dependència i compleix els requisits establerts des de la Conselleria d’Igualtat i Polítiques Inclusives. D’esta manera, l’acció formativa consta de 4 mòduls amb continguts generals com ara: informació sobre recursos socials per a persones dependents, mesures higièniques i sanitàries, el paper del cuidador, cures bàsiques i cura psicosocial. En un dels mòduls s'impartiran continguts específics que, en esta tercera edició, tractaran la dependència en persones grans.

La regidora de Benestar Social, Teresa Oliver, va ser l’encarregada de l'acte d'inauguració, on va insistir en la importància de mantindre una continuïtat en estos cursos amb la finalitat de crear un ambient de suport a tots els cuidadors. La regidora va voler aprofitar la seua intervenció per dedicar unes paraules de reconeixement a la tasca que tots els cuidadors realitzen amb els seus familiars de forma totalment altruista.